Rådets udtalelse

af 27. november 2000

om Nederlandenes opdaterede stabilitetsprogram, 1999-2004

(2000/C 376/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling, og

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 27. november 2000 gennemgik Rådet Nederlandenes opdaterede stabilitetsprogram, som dækker perioden 1999-2004. Rådet glæder sig over, at de nederlandske myndigheder har fulgt den henstilling, som Rådet fremsatte i sin udtalelse af 31. januar 2000 om Nederlandenes opdaterede stabilitetsprogram, 1999-2002(2), og forelagt den nye opdatering af stabilitetsprogrammet kort tid efter fremlæggelsen af budgettet, således at opdateringen afspejler de seneste økonomiske data og prognoser.

Den makroøkonomiske udvikling i Nederlandene blev langt mere positiv end forventet i det opdaterede stabilitetsprogram fra 1999. Som følge heraf endte de offentlige finanser i både 1999 og 2000 med at udvise et overskud på 1 % af BNP mod det forventede underskud på 0,6 % af BNP i 1999-opdateringen. Den offentlige gældskvote forventes af falde til 56,6 % af BNP i 2000, og dermed til et niveau, der ligger under referenceværdien på 60 %. Væksten i BNP i faste priser vil fortsætte med at være dynamisk i 2001, men som følge af den finanspolitiske reform, der skal gennemføres samme år, forventes overskuddet på de offentlige finanser at falde til 0,7 % af BNP. Den offentlige gældskvote skulle dog blive yderligere reduceret til 52,3 % af BNP. Rådet noterer sig, at perioden 2002-2004 omfatter to år, nemlig 2003 og 2004, som ligger efter afslutningen af den nuværende regerings valgperiode, og at skønnene for perioden 2002-2004 er tekniske fremskrivninger baseret på to makroøkonomiske scenarier, der begge tager udgangspunkt i en formodning om uændrede politikker fra 2002 og fremefter.

Med henvisning til de på nuværende tidspunkt meget positive udsigter for den nederlandske økonomi de kommende to år er Rådet af den opfattelse, at det gunstige scenario danner et hensigtsmæssigt grundlag for vurderingen af den mellemsigtede budgetstilling. Rådet mener således, at programmet opfylder kravene i stabilitets- og vækstpagten.

Rådet hilser den finanspolitiske reform, der vil blive gennemført i 2001, velkommen. Reformen tager sigte på at mindske skattetrykket og forøge udbuddet af arbejdskraft ved at sænke understøttelsessatsen. Det strukturelle underskud forværres imidlertid i 2001. Rådet noterer sig, at der i den aktuelle fase af den kraftige økonomiske vækst er ved at opstå inflationspres. Dette pres kan tiltage næste år og i 2002 som følge af nedsættelsen af den personlige indkomstskat og eventuelle nye skattelettelser i 2002. I betragtning af denne risiko opfordrer Rådet den nederlandske regering til at sikre, at finanspolitikken resolut rettes mod en begrænsning af dette inflationspres. Til dette formål henstiller Rådet, at der i forbindelse med fordelingen af budgetoverskud tages behørigt hensyn til konjunkturforholdene, navnlig i 2002, og at de offentlige udgifter kontrolleres strengt. Rådet henstiller, at der under hensyntagen til den makroøkonomiske udvikling, tages samme hensyn ved udformningen af finanspolitikken i 2003 og 2004. I betragtning af den lette vækst i den disponible indkomst i 2001 finder Rådet, at det vil være af afgørende betydning i denne henseende, at der kommer et behersket resultat ud af de igangværende overenskomstforhandlinger.

Rådet glæder sig over, at der i det opdaterede stabilitetsprogram lægges særlig vægt på en strukturel forbedring af økonomien, der skal tilvejebringes ved at afsætte flere offentlige midler til opfyldelse af mere langsigtede målsætninger på prioriterede områder såsom uddannelse, sundhedssektoren og investeringer i infrastrukturer. Det noterer sig med tilfredshed, at dette skifte på forbrugssiden gennemføres under overholdelse af de fastsatte udgiftslofter opgjort i faste priser. Rådet hilser det velkomment, at det opdaterede stabilitetsprogram også behandler spørgsmålet om de offentlige finansers bæredygtighed på lang sigt i lyset af konsekvenserne af den aldrende befolkning. Rådet finder, at analysen berettiger, at der afsættes en stor del af det budgetoverskud, der kan forventes fra 2002, til at fremskynde gældsnedbringelsen. Rådet finder, at 2000-opdateringen af stabilitetsprogrammet er i overensstemmelse med de overordnede retningslinjer for den økonomiske politik.

(1) EFT L 209 af 2.8.1997, s. 1.

(2) EFT C 60 af 2.3.2000, s. 1.